
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege privind vânzarea produselor şi garanţiile asociate acestora, transmis cu adresa nr.300 din 22 aprilie 2003, înregistrată sub nr.23/107 din 23 aprilie 2003.



În raport de conţinutul şi obiectul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege privind vânzarea produselor şi garanţiile asociate acestora



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond cu proiectul de Lege privind vânzarea produselor şi garanţiile asociate acestora, transmis cu adresa nr.300 din 22 aprilie 2003, înregistrată sub nr.23/107 din 23 aprilie 2003.



Cu adresa nr.546 din 4 aprilie 2003 Consiliul Legislativ a avizat favorabil proiectul de lege supus aprobării cu unele observaţii şi propuneri pe care iniţiatorul şi le-a însuşit.



Cu avizul nr.31/479 din 23 aprilie 2003, Comisia juridică, de disciplină şi imunităţi a avizat favorabil proiectul de lege.



Proiectul de lege are ca obiect de reglementare instituirea unor dispoziţii privind vânzarea produselor, inclusiv cele executate la comandă şi garanţiile asociate acestora, în vederea asigurării protecţiei consumatorului.



Prin acest proiect de lege se doreşte armonizarea legislaţiei naţionale existente cu legislaţia comunitară şi îndeplinirea angajamentelor luate de România pentru aderarea la Uniunea Europeană privind transpunerea în legislaţia internă a Directivei 1999/44/EC privind anumite aspecte în legătură cu vânzarea bunurilor de consum şi garanţiile asociate acestora.



Structurat în opt capitole, proiectul stabileşte obligaţia vânzătorului de a livra consumatorului numai produse care sunt conforme cu contractul de vânzare-cumpărare, care corespund descrierii făcute de vânzător şi au aceleaşi calităţi ca şi produsele pe care vânzătorul le-a prezentat consumatorului ca mostră sau modele, precum şi dreptul consumatorului la înlocuirea sau repararea produselor neconforme, ori la reducerea corespunzătoare a preţului sau rezoluţiunea contractului.



Implementarea acestui act normativ va introduce un nou sistem privind acordarea de garanţii către consumatori, în sensul utilizării sintagmei de "garanţie comercială" în locul actualei garanţii legale.



În consecinţă, agenţii economici vor manifesta o preocupare concretă şi pe termen lung pentru calitatea produselor şi serviciilor, sporindu-şi astfel şansele de a face faţă competiţiei interne şi internaţionale.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 27 mai 2003.



La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Autorităţii Naţionale pentru Protecţia Consumatorilor doamna secretar de stat Rovana Plumb şi domnul director Popa Mircea.



După dezbateri s-a hotărât, cu unanimitate de voturi, ca proiectul de Lege privind vânzarea produselor şi garanţiile asociate acestora să fie supus spre dezbatere şi adoptare în plenul Camerei Deputaţilor cu amendamente admise de comisie, astfel cum rezultă din anexa care face parte integrantă din prezentul raport.



La lucrările comisiei au fost prezenţi 21 deputaţi din totalul de 25 membri ai comisiei.



În raport de obiectul şi conţinutul său, proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

A M E N D A M E N T E    A D M I S E

	Nr.

crt.
	Text iniţial
	Amendamente admise

Autorul
	Motivaţie

	0
	1
	2
	3

	1.
	Titlul legii

LEGE

privind vânzarea produselor şi garanţiile asociate acestora


	Nemodificat
	

	2.
	Articolul 2, literele b), c) şi e):
	1. La art.2, literele b), c) şi e) vor avea următorul cuprins:


	


	0
	1
	2
	3

	
	b) produs - bun material mobil a cărui destinaţie finală este consumul sau utilizarea individuală ori colectivă. Nu intră sub incidenţa prevederilor prezentei legi bunurile vândute în urma confiscărilor, în cadrul procedurii de executare silită sau în baza unui alt act emis de autorităţile judecătoreşti, apa şi gazele care nu sunt ambalate într-un volum limitat sau într-o cantitate fixă şi electricitatea;

c) vânzător - persoana fizică sau juridică autorizată care în cadrul activităţii sale comercializează produse în condiţiile unui contract;

e) garanţie - orice angajament asumat de vânzător sau producător faţă de consumator, fără solicitarea unor costuri suplimentare, de restituire a preţului plătit de consumator, de reparare sau de înlocuire a produsului cumpărat, în cazul în care acesta nu corespunde condiţiilor enunţate în declaraţiile referitoare la garanţie sau în publicitatea aferentă;


	b) produs - bun material mobil a cărui destinaţie finală este consumul sau utilizarea individuală ori colectivă. Nu intră sub incidenţa prevederilor prezentei legi bunurile vândute în urma confiscărilor, în cadrul procedurii de executare silită sau în baza unui alt act emis de autorităţile judecătoreşti, apa şi gazele care nu sunt ambalate într-un volum limitat sau într-o cantitate fixă şi energia electrică;

c) vânzător - persoana fizică sau juridică autorizată care în cadrul activităţii sale comercializează produse în condiţiile unui contract încheiat cu consumatorul;

e) garanţie - orice angajament asumat de vânzător sau producător faţă de consumator, fără solicitarea unor costuri suplimentare, de restituire a preţului plătit de consumator, de reparare sau de înlocuire a produsului cumpărat, dacă acesta nu corespunde condiţiilor enunţate în declaraţiile referitoare la garanţie sau în publicitatea aferentă;

Raportorii


	Electricitatea se referă la fenomenul fizic; produsul care se vinde este energia electrică.

Claritatea textului.

Exprimare mai potrivită.

	3. 
	Art.4. - Intră sub incidenţa prevederilor prezentei legi şi produsele achiziţionate în baza unui contract de vânzare de produse, ce urmează a fi fabricate sau prelucrate.


	2. Articolul 4 va avea următorul cuprins:

Art.4. - Intră sub incidenţa prevederilor prezentei legi şi produsele care vor fi achiziţionate în baza unui contract de vânzare de produse, ce urmează a fi fabricate sau prelucrate.

Raportorii


	Claritatea exprimării.

	4. 
	Art.6. - Nu se consideră a fi lipsă de conformitate, dacă în momentul încheierii contractului de vânzare-cumpărare, consumatorul a cunoscut sau nu putea, în mod rezonabil, să ignore această lipsă de conformitate sau dacă lipsa de conformitate îşi are originea în materialele furnizate de consumator.


	3. Articolul 6 va avea următorul cuprins:

Art.6. - Nu se consideră a fi lipsă de conformitate, dacă în momentul încheierii contractului de vânzare-cumpărare, consumatorul a cunoscut sau nu putea, în mod rezonabil, să cunoască această lipsă de conformitate sau dacă lipsa de conformitate îşi are originea în materialele furnizate de consumator.

Raportorii


	Claritatea exprimării.

	5. 
	Art.11. - (1) În cazul lipsei conformităţii, consumatorul are dreptul de a solicita vânzătorului, ca măsură reparatorie, în primul rând repararea şi apoi înlocuirea produsului, în funcţie de opţiunea sa, în fiecare caz fără plată, cu excepţia situaţiei în care această solicitare este imposibilă sau disproporţionată.

(2) O măsură reparatorie va fi considerată ca disproporţionată dacă ea impune vânzătorului costuri care sunt nerezonabile în comparaţie cu cealaltă măsură reparatorie, luând în considerare:

a) valoarea pe care ar fi avut-o produsele dacă nu ar fi existat lipsa de conformitate;

b) importanţa lipsei de conformitate;

c) dacă cealaltă măsură reparatorie ar putea fi realizată fără un inconvenient semnificativ pentru consumator.

(3) Orice reparare sau înlocuire a produselor va fi făcută în cadrul unei perioade rezonabile de timp stabilită de comun acord între vânzător şi consumator, şi fără nici un inconvenient semnificativ pentru consumator, luând în considerare natura produselor şi scopul pentru care acesta a solicitat produsele.


	4. Articolul 11 va avea următorul cuprins:

Art.11. - (1) În cazul lipsei conformităţii, consumatorul are dreptul de a solicita vânzătorului, ca măsură reparatorie, înlocuirea sau repararea produsului, în funcţie de opţiunea sa, în fiecare caz fără plată, cu excepţia situaţiei în care această solicitare este imposibilă sau disproporţionată.

(2) O măsură reparatorie va fi considerată ca disproporţionată dacă ea impune vânzătorului costuri care sunt nerezonabile în comparaţie cu cealaltă măsură reparatorie, luând în considerare:

a) valoarea pe care ar fi avut-o produsele dacă nu ar fi existat lipsa de conformitate;

b) importanţa lipsei de conformitate;

c) dacă cealaltă măsură reparatorie ar putea fi realizată fără un inconvenient semnificativ pentru consumator.

(3) O măsură reparatorie va fi considerată ca imposibilă dacă vânzătorul nu are un produs identic pentru înlocuire.

(4) Orice reparare sau înlocuire a produselor va fi făcută în cadrul unei perioade rezonabile de timp stabilită de comun acord între vânzător şi consumator, şi fără nici un inconvenient semnificativ pentru consumator, luând în considerare natura produselor şi scopul pentru care acesta a solicitat produsele.

Raportorii


	Claritatea exprimării.

Similar definiţiei date pentru măsura reparatorie disproporţionată, trebuie precizat şi sensul unei măsuri reparatorii imposibile.

	6. 
	Art.14. Consumatorul nu este îndreptăţit să solicite rezoluţiunea contractului, dacă lipsa conformităţii este minoră.

____
	5. Articolul 14 va avea următorul cuprins:

(1) Consumatorul nu este îndreptăţit să solicite rezoluţiunea contractului, dacă lipsa conformităţii este minoră. 

(2) Stabilirea neconformităţii şi a gradului de gravitate a acesteia se face conform prevederilor standardelor naţionale SR ISO 3951/1998 şi a altor acte normative referitoare la neconformităţi.

Raportorii


	Pentru ca aprecierea asupra unei lipse minore a conformităţii să se facă pe criterii obiective şi indubitabile.

	7. 
	Art.15. - Dacă vânzătorul final este răspunzător faţă de consumator pentru lipsa de conformitate rezultată dintr-o acţiune sau dintr-o omisiune a producătorului, a unui vânzător anterior din acelaşi lanţ contractual ori a altui intermediar, vânzătorul final are dreptul de a se îndrepta împotriva celui responsabil de lipsa de conformitate, în condiţiile legii.


	6. Articolul 15 va avea următorul cuprins:

Art.15. - Dacă vânzătorul este răspunzător faţă de consumator pentru lipsa de conformitate rezultată dintr-o acţiune sau dintr-o omisiune a producătorului, ori a unui agent economic din acelaşi lanţ contractual, vânzătorul are dreptul de a se îndrepta împotriva celui responsabil de lipsa de conformitate, în condiţiile legii.

Raportorii


	Corelare cu textul legii care nu se referă la "vânzător final" şi intermediar.


                                    PREŞEDINTE,                                                                                SECRETAR,

                                      István Antal                                                                                   Cristian Buzea

Dep.Ioan Bivolaru - PSD

Dep.Istvan Antal - UDMR







Dep.Aurelia Vasile - PSD

Dep.Istvan Erdei - UDMR







Dep.Aurel Daraban - PSD

Dep.Ioan Miclea - PRM







Dep.Pavel Târpescu - PSD

Dep.Marin Anton - PNL

Experţi: Viorela Gondoş, 

Silvia Vlăsceanu 

